Document ID: 32013R0638

REGULAMENTUL (UE) NR. 638/2013 AL COMISIEI
din 2 iulie 2013
de încheiere a anchetei privind eventuala eludare a măsurilor antidumping instituite prin Regulamentul (CE) nr. 925/2009 al Consiliului asupra importurilor de anumite folii de aluminiu originare din Republica Populară Chineză prin importuri de anumite folii de aluminiu care nu a fost recopt, în role cu o lățime de peste 650 mm, originare din Republica Populară Chineză
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 9 alineatul (2) și articolul 13 alineatul (3),
în urma consultării comitetului consultativ,
întrucât:
1. PROCEDURA
(1)
Prin Regulamentul (CE) nr. 925/2009 (2), Consiliul a instituit o taxă antidumping definitivă asupra importurilor de anumite folii de aluminiu originare, printre altele, din Republica Populară Chineză (denumită în continuare „RPC”) („măsurile existente”).
(2)
La 24 septembrie 2012, Comisia Europeană (denumită în continuare „Comisia”) a primit o cerere, în conformitate cu articolul 13 alineatul (3) și cu articolul 14 alineatul (5) din regulamentul de bază, în vederea anchetării unei posibile eludări a măsurilor existente și în vederea înregistrării importurilor de folie de aluminiu cu o grosime de minimun 0,008 mm și maximum 0,018 mm, fără suport, simplu laminată, care nu este recoaptă, în role, cu o lățime de peste 650 mm și o greutate de peste 10 kg și care se încadrează în prezent la codul NC ex 7607 11 19 (cod TARIC 7607111920), originare din Republica Populară Chineză (denumit în continuare „produsul care face obiectul anchetei”).
(3)
Cererea a fost depusă de către Symetal S.A, Eurofoil Luxemburg S.A., Alcomet și Hydro Aluminium Rolled Products GmbH, patru producători de folie de aluminiu din Uniune.
(4)
Cererea conținea elemente de probă prima facie care indică faptul că măsurile existente sunt eludate prin importul produsului care face obiectul anchetei și transformarea sa ulterioară în folie de aluminiu în rulouri cu o lățime de maximum 650 mm, fiind produsul supus măsurilor existente.
(5)
În conformitate cu articolul 13 alineatul (3) și cu articolul 14 alineatul (5) din regulamentul de bază, Comisia, după consultarea comitetului consultativ, prin Regulamentul (UE) nr. 973/2012 (3) a inițiat o anchetă și a determinat autoritățile vamale să înregistreze importurile de produs care face obiectul anchetei.
(6)
S-au trimis chestionare unui număr de nouă producători-exportatori, precum și autorităților din RPC. Nici producătorii-exportatori, nici autoritățile din RPC nu s-au manifestat și nu au prezentat un răspuns la chestionar. De asemenea, au fost trimise chestionare unui număr de 16 importatori din Uniune. Un singur importator s-a făcut cunoscut, dar nu a răspuns la chestionar.
2. RETRAGEREA CERERII ȘI ÎNCHEIEREA ANCHETEI
(7)
Prin scrisorile din 3 și 4 aprilie 2013 către Comisie, cei patru producători din Uniune și-au retras în mod oficial cererea de deschidere a unei anchete privind o eventuală eludare a măsurilor existente.
(8)
În conformitate cu articolul 9 alineatul (1) și cu articolul 13 alineatul (3) din regulamentul de bază, procedura poate fi încheiată atunci când plângerea este retrasă, cu excepția cazului în care încheierea ei nu ar fi în interesul Uniunii.
(9)
Comisia a considerat că prezenta anchetă ar trebui încheiată, dat fiind că aceasta nu a relevat niciun motiv care să arate că încheierea ei nu ar fi în interesul Uniunii Europene. Părțile interesate au fost informate în consecință și au avut posibilitatea de a prezenta observații. Nu au fost primite observații care să indice că încheierea anchetei nu ar fi în interesul Uniunii.
(10)
Prin urmare, Comisia concluzionează că ancheta privind posibila eludare a măsurilor antidumping instituite asupra importurilor de anumite folii de aluminiu originare din Republica Populară Chineză prin importuri de anumite folii de aluminiu care nu a fost recopt, în role cu o lățime de peste 650 mm, originare din Republica Populară Chineză, ar trebui încheiată.
(11)
Înregistrarea importurilor de produs care face obiectul anchetei, astfel cum a fost introdusă prin Regulamentul (UE) nr. 973/2012 ar trebui, prin urmare, să fie oprită, iar Regulamentul (UE) nr. 973/2012 ar trebui abrogat,
ADOPTĂ PREZENTUL REGULAMENT:
Articolul 1
Ancheta deschisă prin Regulamentul (UE) nr. 973/2012 privind eventuala eludare a măsurilor antidumping instituite prin Regulamentul (CE) nr. 925/2009 asupra importurilor de anumite folii de aluminiu originare din Republica Populară Chineză prin importuri de folii de aluminiu cu o grosime de minimum 0,008 mm și de maximum 0,018 mm, fără suport, simplu laminate, în role de aluminiu care nu a fost recopt, cu o lățime de peste 650 mm și o greutate de peste 10 kg și care se încadrează în prezent la codul NC ex 7607 11 19 (cod TARIC 7607111920), originare din Republica Populară Chineză, se încheie.
Articolul 2
Autoritățile vamale trebuie să întrerupă înregistrarea importurilor, introdusă în conformitate cu articolul 2 din Regulamentul (UE) nr. 973/2012.
Articolul 3
Regulamentul (UE) nr. 973/2012 se abrogă.
Articolul 4
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 iulie 2013.

Labels: 3
1
4
18